b'\n_START_ARTICLE_\nFrance Nov\xc5\xa1ak\n_START_SECTION_\n\xc5\xbdivljenjepis\n_START_PARAGRAPH_\nNov\xc5\xa1akovo \xc5\xbeivljenje je zaznamovala dru\xc5\xbeinska tragedija iz zgodnjega otro\xc5\xa1tva. Njegovemu o\xc4\x8detu se je med \xc4\x8di\xc5\xa1\xc4\x8denjem pu\xc5\xa1ke le-ta spro\xc5\xbeila in smrtno ranila Francetovega brata Pepija, dve in pol leta staremu Francetu pa so morali amputirati desno roko._NEWLINE_Tako o\xc4\x8de (1923) kot mama (1935) sta zgodaj umrla. Ko je mama \xc5\xa1e bolehala, so Franceta s starej\xc5\xa1o sestro in mlaj\xc5\xa1im bratom poslali v katoli\xc5\xa1ki internat v \xc5\xa0entvid. Prvih pet razredov klasi\xc4\x8dne gimnazije je opravil v Ljubljani, zadnje tri pa v Zagrebu. Po maturi v Zagrebu je \xc5\xa1tudiral pravo na univerzi v Ljubljani in Beogradu._NEWLINE_Skoraj vsa svoja knji\xc5\xbeevna dela je ustvaril do konca 2. svetovne vojne. Po koncu vojne je postal dopisnik Slovenskega poro\xc4\x8devalca z Dunaja. Pozneje je pisal za Ljubljanski dnevnik, Ljudsko pravico in Delo ter prevajal._NEWLINE_Njegovega dela ni ustavila niti operacija tumorja v glavi leta 1969, po kateri ni ve\xc4\x8d mogel uporabljati niti leve roke, ki je ostala ohromljena. Nau\xc4\x8dil se je tipkati s pomo\xc4\x8djo proteze in je \xc5\xa1e naprej pisal za kulturne rubrike \xc4\x8dasopisov. V zadnjem obdobju svojega \xc5\xbeivljenja se je posvetil slovaropisju.\n_START_SECTION_\nDelo\n_START_PARAGRAPH_\nNov\xc5\xa1ak je tik pred drugo svetovno vojno vzbudil precej\xc5\xa1no pozornost z romanom De\xc4\x8dki: roman iz dija\xc5\xa1kega internata, ki je iz\xc5\xa1el leta 1938, ko mu je bilo 22 let. V romanu je prikazal ljubezensko razmerje med dvema dijakoma v katoli\xc5\xa1kem internatu v Zagrebu, kar je spro\xc5\xbeilo burne reakcije javnosti in katoli\xc5\xa1ke cerkve. Roman je ponovno iz\xc5\xa1el leta 1970 in 2016._NEWLINE_Nov\xc5\xa1akovim romanom je skupno to, da vsebujejo precej avtobiografskih potez. \xc5\xa0e posebej to velja za razvojni roman Hudobni angeli (1940). Obse\xc5\xbeni roman Globoko jezero (1944) je iz\xc5\xa1el v \xc4\x8dasu kulturnega molka; tako kot prej\xc5\xa1nji, tudi ta pri popularnem zalo\xc5\xbeniku Antonu Turku. Nov\xc5\xa1akovi sta dve literarni deli za otroke: Alenkina \xc4\x8debelica (1941) in Ko\xc5\xa1\xc4\x8dek koruznega kruha (1964). Leta 1955 so iz\xc5\xa1le Slovenske balade in romance, ki jih je Nov\xc5\xa1ak uredil. Izdal je nekaj prevodov, v glavnem iz nem\xc5\xa1\xc4\x8dine. V zadnjih desetletjih pred smrtjo se je posvetil slovarskemu delu. Sestavil je Makedonsko-slovenski slovar (1982) in Albansko-slovenski slovar s temelji slovnice (1988)._NEWLINE_Po romanu De\xc4\x8dki je re\xc5\xbeiser Stanko Jost leta 1976 posnel istoimenski film.'